ตลาดหุ้นยุโรปเปิดตลาดแดนบวก ขานรับหุ้นกลุ่มพลังงาน
ตลาดหุ้นยุโรปเปิดตลาดแดนบวก ขานรับหุ้นกลุ่มพลังงาน
25 พ.ค. 2560

ตลาดหุ้นยุโรปเปิดตลาดวันนี้ปรับตัวสูงขึ้น ภายหลังจากที่หุ้นกลุ่มพลังงานได้รับแรงหนุนจากกระแสคาดการณ์การประชุมกลุ่มประเทศผู้ส่งออกน้ำมัน (โอเปก)
ดัชนี Stoxx Europe 600 เปิดบวก 0.2% แตะ 393.01 จุด ดัชนี CAC-40 ตลาดหุ้นฝรั่งเศสเปิดวันนี้ที่ 5,360.97 จุด เพิ่มขึ้น 19.63 จุด, +0.37% ดัชนี DAX ตลาดหุ้นเยอรมันเปิดวันนี้ที่ 12,693.84 จุด เพิ่มขึ้น 50.97 จุด, +0.40%
คณะกรรมาธิการติดตามผลการดำเนินงานของประเทศสมาชิกโอเปกและประเทศผู้ผลิตน้ำมันนอกกลุ่มโอเปก (JMMC) ได้ประชุมหารือกันที่กรุงเวียนนาเมื่อวานนี้ โดยที่ประชุมมีข้อเสนอแนะให้กลุ่มประเทศผู้ส่งออกน้ำมัน (โอเปก) และประเทศนอกกลุ่ม ทำการขยายเวลาปรับลดกำลังการผลิตน้ำมันออกไปอีก เพื่อสร้างความสมดุลให้กับราคาน้ำมัน ขณะที่ประเทศสมาชิกกลุ่มโอเปกจะตัดสินใจภายหลังการประชุมในวันนี้ตามเวลาท้องถิ่น
คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) ได้เปิดเผยรายงานการประชุมประจำเดือนพ.ค.เมื่อวานนี้ โดยระบุว่า กรรมการเฟดส่วนใหญ่มองว่า เป็นเรื่องเหมาะสมที่จะปรับขึ้นอัตราดอกเบี้ยในเร็วๆนี้ หากเศรษฐกิจยังคงฟื้นตัวอย่างต่อเนื่อง